Ritratt provdut minn The JoyGivers  Milied Kuljum hija kanzunetta mill-grupp Għawdxi The JoyGivers. Hija kanzunetta li nkitbet ftit xhur ilu u li tiġbor fiha l-elementi essenzjali marbuta mal-festa tal-Milied u twaħħadhom flimkien. Fiha referenzi li jieħduna lura fil-passat fejn kienu jindaqqu strumenti li llum qalja għadna nisimgħu bihom u saru jiffurmaw parti mill-folklor tagħna bħala poplu Malti u Għawdxi. Il-kanzunetta tinkludi l-għerf ta' missirijietna għaliex tiġbor fiha wkoll xi qwiel assoċjati ma' dan il-perjodu. Naturalment ma jonqosx li jissemmew tradizzjonijiet li jieħduna fil-kċina bħall-imbuljuta jew il-qagħaq tal-qastanija. L-ispirtu jkompli jiżdied bl-armar fid-dar li llum sar jibda minn kmieni u bit-tizjin tipiku ta' din il-festa. Il-kanzunetta tagħmel referenza wkoll għall-għanja 'Ninni la tibkix Iżjed' li tista' titqies bħala l-aktar għanja Maltija popolari ma' dawn il-festi. Fil-kanzunetta jsib postu wkoll il-presepju li jirrappreżenta dak li ġara Betlem aktar minn 2000 sena ilu. Imma l-aktar ċentrali għandu jibqa' l-Bambin li jekk inħalluh imexxina matul is-snin il-Milied ikun kuljum u sena sħiħa jkun jista' jdum. "Jgħidu x'jgħidu l-Milied jibqa' fil-qalb tal-Maltin għax f'din il-festa jitgħaġnu flimkien it-tradizzjonijiet, l-armonija fil-familja, il-ferħ, l-hena u l-Bambin Ġesú. Nagħmlu tajjeb għalhekk illi ninsew id-differenzi bejnietna mhux biss fil-Milied imma matul is-sena kollha," qalulna The JoyGivers. Il-Grupp The JoyGivers ilu mwaqqaf min-Novembru tal-2020. Huwa kompost minn Albert-Lauren Agius kantant u jdoqq il-bass, Loredana Agius kantanta u pjanista, Jessica Bugeja pjanista, Gordon Mifsud kitarrist u Albert Agius fuq id-drums. L-għan tal-grupp huwa li jferraħ lil kull min ikun qed jismagħhom bil-mużika u l-kant tagħhom. Matul iż-żmien li ilu mwaqqaf dan il-grupp, ħareġ żewġ kanzunetti oriġinali bil-lingwa Maltija li huma 'l-Port tal-Imġarr', u 'Ilbes tbissima' li filfatt it-tnejn telgħu fil-klassifika tal-aqwa 20 kanzunetta Maltin. Il-grupp għadu kemm nieda l-ewwel kanzunetta oriġinali tal-Milied bl-isem 'Milied Kuljum', kompożizzjoni tal-istess grupp, The JoyGivers u lirika tas-Sur Etienne Micallef li diġà telgħet mal-aqwa 20 Kanzunetta Maltin.